Do säänen ehr's! Kaum is se do, is e ach schun widder weg - zumindescht fascht. Die Reschtschreibreform, so genial odder uugenial se ach war, is bei de meischte Leits net so beliebt. Un 's dauert sischer nimmie lang, do gebt's widder e Reform vun de Reform, un dann wahrschoins nochemol e Reform... un so weiter.  Awwer mer, 's Palz-Poscht-Tiem, hänn des naderlisch vun Ofang o kumme seh' un hänn uns desdewesche ach gar net erscht dro g'halte. Im Grunde war die Reform sowieso iwwerflissisch, alldieweil mer Pälzer "dass" schunn immer mit zwää "s" gschriwwe hänn, odder hänner in de Palz-Poscht schunn emol was anres g'sääne? Un Trennungsreschle? Des is uns ach egal, ob do jetzert die alt odder die nei Reschelung gilt, alldieweil mer sowieso nie trenne dun - mer kennt jo debei en Fehler mache...  Mer Pälzer lossen uns halt bei unsre Sprooch un bei unsre Schreibweise net ins Handwerk pfusche - Pälzisch bleibt Pälzisch, do ännert kä Reform was dro!